ไม่มีพายุความเร็วลม 147 กม.ชม. เข้าไทย สภาพอากาศแปรปรวนช่วงนี้เกิดจากการเปลี่ยนผ่านเข้าสู่ฤดูร้อน
เพจศูนย์ต่อต้านข่าวปลอมประเทศไทย เผยแพร่ข้อเท็จจริงกรณีที่มีการเผยแพร่คลิปเรื่องพายุความเร็วลม 147 กม./ชม. เข้าไทยเตรียมตัวรับมือพายุซ้อนพายุ มรสุมทวีกำลัง ฝนตกหนักทุกภาค โดยตรวจสอบข้อมูลจากกรมอุตุนิยมวิทยา พบว่า เป็นข้อมูลเท็จไม่ใช่คำประกาศเตือนจากกรมอุตุนิยมวิทยา  จากการพยากรณ์อากาศช่วงนี้มวลอากาศเย็นจากประเทศจีนอีกระลอกได้แผ่ปกคลุมประเทศไทยตอนบนทำให้มีอุณหภูมิลดลงเล็กน้อย กับมีลมแรงส่วนมรสุมตะวันออกเฉียงเหนือที่พัดปกคลุมอ่าวไทยและภาคใต้ มีกำลังค่อนข้างแรง ทำให้ภาคใต้ยังคงมีฝนตกหนักบางแห่ง โดยหลังจากวันที่ 6 มีนาคมมวลอากาศเย็นที่ปกคลุมมีกำลังอ่อนลง ทำให้มีอุณหภูมิสูงขึ้น แต่ยังคงมีอากาศเย็นกับมีหมอกในตอนเช้า ส่วนภาคใต้จะมีฝนลดลง คลื่นลมบริเวณอ่าวไทยตอนล่าง มีคลื่นสูง 1 - 2 เมตร บริเวณที่มีฝนฟ้าคะนองคลื่นสูงมากกว่า 2 เมตรเท่านั้น ไม่ได้มีพายุความเร็วลมลม 147 กม./ชม. เข้าสู่ประเทศไทย แต่เป็นช่วงเปลี่ยนผ่านสู่ฤดูร้อน จึงเกิดสภาพอากาศแปรปรวน ขอให้ประชาชนไม่ส่งต่อข่าวปลอม และติดตามข่าวพยากรณ์อากาศและประกาศเตือนภัยจากกรมอุตุนิยมวิทยา หรือสอบถามได้ที่ สายด่วน 1182